ועדת העלייה, הקליטה והתפוצות, כנסת 15, פרוטוקול מספר 112, 2000-11-22 09:00

נעמי בלומנטל: אני מתכבדת לפתוח את ישיבת הוועדה.

נעמי בלומנטל: אני קיבלתי כמה פניות בקשר ליישום חוק מעמד ותיקי מלחמת העולם השנייה, החוק הידוע הנקרא חוק הוטראנים.

נעמי בלומנטל: אני אתן לחבריי חברי הכנסת שביקשו ממני לדון ביישום החוק לומר את דברם ולאחר מכן נשמע את נציגי משרדי הממשלה בנושא.

נעמי בלומנטל: אני רוצה לקדם בברכה את עו"ד הלית ברק על קבלת התפקיד של היועצת המשפטית של הוועדה.

נעמי בלומנטל: הלית שימשה כאסיסטנטית של השופט שלמה שוהם שמכהן כיועץ המשפטי של ועדת החוקה והוא גם עזר לנו בחוק אסירי ציון.

נעמי בלומנטל: הלית גילתה עניין מיוחד בוועדת העלייה והקליטה ובעולים החדשים ואנחנו רוצים לברך אותה בהרבה הצלחה.

נעמי בלומנטל: אני מקווה שהעובדה שיש לנו יועצת משפטית עכשיו תאפשר לנו להתקדם ולחוקק חוקים נוספים.

נעמי בלומנטל: תמיד היה לנו מחסור בייעוץ משפטי.

נעמי בלומנטל: חברת הכנסת מרינה סולודקין, סגנית שרה לשעבר, בבקשה.

מרינה סולודקין: בראשית דבריי אני רוצה להודות ליושבת ראש הוועדה על כך שכאשר יש לנו נושא מאוד חשוב לציבור שאנחנו מייצגים בכנסת, היא מוכנה לקיים ישיבה בנושא זה.

מרינה סולודקין: אני וחבריי מסיעות אחרות יזמנו את הישיבה הזו משום שאין ביכולתנו להתמודד עם תלונות ופניות בנושא יישום חוק הווטראנים.

מרינה סולודקין: אני רוצה לומר לכם שלאחר שהחלק הראשון של הרשימה של הווטראנים קיבל כל מיני דברים, יש עכשיו איחור בהפצת תעודות של מעמד וטראנים מלחמת העולם השנייה, ובביצוע של כל הסעיפים של החוק בכמה ממשרדי הממשלה, במשרד הבריאות וברשות השידור.

מרינה סולודקין: אני רוצה לומר לכם כי מה שקרה בחלוקת הכסף השוויצרי קרה בחוק הווטראני.

מרינה סולודקין: לא רק שלא נתנו כסף לאלה שזכאים לפי הקריטריונים, אלא גם פגעו בהרבה אנשים.

מרינה סולודקין: הכסף השוויצרי לא ניתן לאנשים שהיו בגטאות ובמחנות ריכוז ולאלה שהיו רשאים לקבל את הכסף מקרן השוויצרית.

מרינה סולודקין: הרבה אנשים שנכנסים לקריטריונים של חוק הווטראנים פונים אלינו עכשיו ומספרים לנו שהם קיבלו הודעות ובגלל חוסר בעדויות הם לא מקבלים אות ומעמד של וטראן מלחמת העולם השנייה.

מרינה סולודקין: חלק מהאנשים הם גיבורי מלחמת העולם השנייה בעלי אות גבורה הכי גבוה שיש בברית המועצות, אות הצטיינות לאלה שהשתתפו בקרבות.

מרינה סולודקין: בפני הוועדה במשרד הביטחון מונחים כל המסמכים שמדובר באנשים שקיבלו את אות הגבורה, אבל במשרד הביטחון טוענים שאין לאנשים אלה מספיק ראיות.

מרינה סולודקין: אחת מהפניות שקיבלתי הייתה מאבא של אשתו של השר לשעבר יולי אדלשטיין.

מרינה סולודקין: במקום לעזור ולהעלות את מעמדם של ותיקי מלחמת העולם השנייה, פוגעים באנשים ויש תסכול וזעם שאני כחברת כנסת לא יכולה להתמודד איתו באופן אישי.

מרינה סולודקין: אני לא יכולה להסביר למה עושים שגיאות.

מרינה סולודקין: מניסיון אני יכולה לומר כי זה תלוי בהרכב הוועדה שמחליטה על מתן התעודות והם צריכים לדעת את הדברים.

מרינה סולודקין: אני מקבלת פקסים ומכתבים מווטראנים שונים.

מרינה סולודקין: למשל, קיבלתי פנייה בבקשה לעזרה ממר ילוביץ' סימון שנולד בשנת 1914.

מרינה סולודקין: הוא אמר לי שהוא מוכן להגיע לכאן אבל אני קצת חששתי מהעובדה שהוא יגיע לכאן משום שמדובר באדם מאוד מבוגר וחולה מאוד.

מרינה סולודקין: הוא קיבל אות בחודש יוני 2000 על כך שהוא וטראן, ויש גם את מספר התעודה שלו.

מרינה סולודקין: הוא טוען כי למרות זאת הגורמים השונים לא יודעים על כך, וכאשר הוא מטלפן ומברר את העניין הזה עונים לו כי שמו לא מופיע במחשב ושעליו לחכות עוד שבועיים שלושה שבועות.

מרינה סולודקין: עברו כבר חמישה חודשים.

מרינה סולודקין: הוא פנה וביקש עזרה ממשרד הקליטה בעניין הנחה במחיר התרופות ובעניין סיוע בשכר דירה, וביטול של אגרת טלוויזיה.

מרינה סולודקין: אנחנו רוצים לשמוע היום ממשרד הביטחון, ממשרד הבריאות וממשרד הקליטה מה קורה בנושא הזה.

מרינה סולודקין: מכיוון שידענו שמדובר בחוק קשה ליישום ומכיוון שמדובר באוכלוסייה קשה קבענו שאנשים יכולים לקבל מענק חד פעמי והטבות אחרות.

מרינה סולודקין: אנחנו יודעים שעובדי משרד הקליטה הם אנשים מקצועיים והם אלה שאחראים על החוק, אבל אין להם מספיק עזרה טכנית.

מרינה סולודקין: יושבת כאן ראינה שר והיא יכולה לומר לנו לאיזה סוג של עזרה היא זקוקה כדי לבצע את חוק הווטראנים.

נעמי בלומנטל: חבר הכנסת צינקר, בבקשה.

אלכסנדר צינקר: גם אני כל הזמן מקבל פניות מאנשים ואני רציתי לשמוע מי אחראי ליישום החוק.

אלכסנדר צינקר: אני חושב שמשרד הקליטה הוא זה שאחראי.

נעמי בלומנטל: כמה משרדי ממשלה אחראים על יישום החוק.

מרינה סולודקין: ב- 26 באוקטובר פניתי בשאילתות אל שר הביטחון מר אהוד ברק ולשר הבריאות מר רוני מילוא מכיוון שראיתי את כל העיכובים שיש ביישום החוק, אבל עדיין לא קיבלתי תשובות לשאילתות שלי.

אלכסנדר צינקר: מה שקורה פה הוא ממש סבוטז'.

אלכסנדר צינקר: אנחנו קיבלנו חוק אבל הוא לא מיושם.

אלכסנדר צינקר: אני רוצה לשמוע את נציגי הממשלה השונים ומה יש להם לומר בעניין הזה.

נעמי בלומנטל: חבר הכנסת נודלמן, בבקשה.

מיכאל נודלמן: אני אחד מיוזמי החוק הזה ואני ממש בהלם.

מיכאל נודלמן: אני מקבל פניות ומכתבים ובהם הטענה למה אתם יושבים ושותקים?

מיכאל נודלמן: מדובר באנשים מבוגרים וחולים אשר לא יכולים עקב מצבם הבריאותי להתמודד מול המשרדים השונים.

מיכאל נודלמן: הם גם לא יכולים לסגור כבישים ולהפגין.

מיכאל נודלמן: מדובר באנשים אינטלגנטים שחוו חיים קשים, והם לא מקבלים יחס ממשרדי הממשלה.

מיכאל נודלמן: נמצאת בידיי רשימה של 13 אנשים מקריית אתא שקיבלו הסמכה שהם לוחמי נאצים ועכשיו אומרים להם שלא יודעים מי הם ומאיפה הם.

מיכאל נודלמן: אם היה מדובר בזמן שבו לא היו מחשבים אז הייתי מבין שהטיפול בעניין מתארך.

מיכאל נודלמן: אבל כל שם נמצא במחשב ואני חושב שכל אחד שקיבל הסמכה של לוחם בנאצים גם שמו מופיע במחשב ולא יתכן שנתנו להם הסמכות, אבל בפועל לא עושים עם זה שום דבר כאשר הדברים נוגעים לביצוע החוק.

מיכאל נודלמן: האנשים האלה כל הזמן פונים לפקידי המשרדים השונים ולחברי הכנסת דוברי הרוסית, אבל המצב הזה לא יכול להימשך.

מיכאל נודלמן: חצי שנה עברה מאז קבלת החוק הזה, ובראש החוק הזה עומד ראש הממשלה, ואני לא בטוח שיש איזשהו סדר במדינה שלנו.

מיכאל נודלמן: החוק לא נתן כל כך הרבה לאנשים האלה.

מיכאל נודלמן: מדובר בכמה הטבות בסך הכל וצריך לתת אותן מהר.

מיכאל נודלמן: אני רוצה לשמוע מה קורה פה.

נעמי בלומנטל: משרד הביטחון הוא זה שאמון על ביצוע החוק.

נעמי בלומנטל: אנחנו מדברים על וטראנים כאלה שכבר יש להם את המסמכים ואת האות ועדיין לא מימשו את ההטבות, ובכאלה שאין להם כי יש עיכוב במתן האות.

מרינה סולודקין: במשרד הביטחון יש עוד בעיה.

מרינה סולודקין: הם הכניסו חיילת דוברת רוסית לעבודה הזו אבל היא לא יכולה להתמודד עם כל הפניות.

מרינה סולודקין: מדובר בששת אלפים או בשבעת אלפים פניות בבת אחת.

מרינה סולודקין: האם אי אפשר לגייס עוד חיילות או חיילים דוברי רוסית לצורך התפקיד?

מרינה סולודקין: אותם חיילים צריכים לעבור הדרכה כיצד לדבר עם אנשים מבוגרים שלעיתים הם גם כועסים.

מרינה סולודקין: אנחנו חברי הכנסת יודעים עד כמה קשה לדבר עם ציבור של אנשים מבוגרים, ולעיתים מבוגרים מאוד.

מרינה סולודקין: אנחנו מקבלים פניות בנושא הזה מאנשים בני שבעים שנה וגם מאנשים שהם בני מאה ועשרים שנה.

נעמי בלומנטל: נציג משרד הביטחון, בבקשה.

דב רמתי: אנחנו עושים את כל המאמצים הדרושים ואנחנו עובדים קשה מאוד כדי לעמוד בלחץ הגדול.

דב רמתי: אנחנו ניתן עוד מעט דיווח מפורט שאני מאמין שהוא יענה על כל השאלות והתלונות שמתקבלות ושהוצגו כאן על ידי חברי הכנסת.

דב רמתי: אני מבקש להזכיר לעצמנו שהחוק נחקק בראשון למאי ונכנס לתוקף כעבור חודש, בראשון ליוני, ולא הייתה לנו תקופת התארגנות מספקת, ובהתחשב בכל המגבלות, אנחנו התארגנו די מהר באופן יחסי.

דב רמתי: כמובן שהתוצאות הן לא מיידיות באופן מוחלט.

דב רמתי: מכל מקום, אנחנו מתקדמים מאוד.

דב רמתי: גם השאילתה שהגישה חברת הכנסת מרינה סולודקין הועברה אלינו מטעם לשכת שר הביטחון.

דב רמתי: אנחנו נתנו את המענה ללשכת השר.

דב רמתי: אני מניח שזה עניין של עיכוב ישיבות הכנסת וכד', עד אשר השר יענה על השאילתא.

דב רמתי: אני מאמין שהדיווח המפורט שניתן כאן, שהוא יותר מפורט מהמענה לשאילתא, ייתן הבהרה ראויה לדברים.

דב רמתי: אני מציע שמר שאול דלאל שהוא ראש היחידה לאותות ועיטורים במשרד הביטחון יציג עכשיו את הדיווח המפורט.

שאול דלאל: בלשון עדינה אני אומר כי יש פער בין מה ששמענו כאן בדיווח מהשטח, לבין מה שבאמת נעשה בתוך משרדי הממשלה כלפי האזרחים שמתלוננים או מאלה שכבר קיבלו שירותים.

שאול דלאל: לולא היינו קצת מוכנים בעבודה השוטפת, היה עיכוב הרבה יותר גדול.

שאול דלאל: אני מבקש לזכור זאת ואם ניקח זאת בחשבון זה יבוא לידי ביטוי בשלבים המאוחרים.

שאול דלאל: מה שהיה לנו הוא קליטת חומר של כשמונת אלפים בקשות ראשונות שהתקבלו מהראשון לשישי עד אמצע אוגוסט.

שאול דלאל: היחידה הייתה מאורגנת לעסוק בבין תשעים ל- 110 בקשות בחודש ואנחנו עיקלנו שמונת אלפים בקשות.

שאול דלאל: הצורך הראשון היה להזין את הבקשות במחשב.

שאול דלאל: כפי שאתם זוכרים לא היה לנו כוח אדם, ואז יושב ראש הוועדה הציעה לפנות למשרד הביטחון ולגייס לנו כוח אדם.

שאול דלאל: קיבלנו חיילות במעבר על מנת לעזור לנו בחלק הזה.

שאול דלאל: התחלופה הייתה רבה, ולכן זה גם יצר עיכוב קטן באופן יחסי.

שאול דלאל: בקלטת הראשונה שהפקנו מתוך המאגר הקיים הראשוני שהיה, היו 2000 בקשות שלא נפגשו מבעיות של כתיבה או הזנה.

שאול דלאל: זאת אומרת, אזרח שמילא בקשה טעה בנתונים שלו מול הנתונים של המחשב בביטוח הלאומי.

שאול דלאל: לא הפצנו קובץ נוסף כי לא יכולנו להפיץ קובץ עם אלפיים טעויות.

שאול דלאל: אנחנו הורדנו את מספר הטעויות ל – 280.

שאול דלאל: אנחנו לא מוצאים את 280 הטעויות האלה מכיוון שמדובר באזרחים שנאלצו לעבור דירה והם לא טרחו לשנות כתובת, למשל.

שאול דלאל: אנחנו לא יודעים למצוא את האנשים האלה.

שאול דלאל: גם משרד הפנים לא יודע למצוא אותם.

שאול דלאל: יתכן שהם עברו שלוש פעמים דירות, אבל הם עדיין מתגוררים בכתובת הישנה.

שאול דלאל: הוצאנו להם תעודות אבל התעודות חזרו והן בהמתנה.

שאול דלאל: תוך כדי המענה הטלפוני אנחנו מאתרים את האזרחים האלה.

שאול דלאל: אנחנו כותבים את הכתובות, מעדכנים את המחשב ושולחים.

שאול דלאל: ועדת הציון שמורכבת מאנשים מבוגרים ומאוד יקרים, היא למעשה חלק מהעיכוב, מכיוון שקשה לעכל כל כך הרבה בקשות.

שאול דלאל: מר אברהם כהן, יושב ראש ארגון נכי המלחמה בנאצים, שהוא אדם יקר, יושב בראש הוועדה.

שאול דלאל: כל בקשה מלווה בהרבה תעודות ובהמון פרטים.

שאול דלאל: כל התעודות מצולמות באיכות כזו או אחרת.

שאול דלאל: אנשים מבוגרים צריכים להוציא את העיניים ולנבור בתעודות, ולמצוא מי אכן זכאי.

שאול דלאל: לפעמים ישנה בעיה של קבלת שיקול דעת וזה לוקח הרבה זמן.

שאול דלאל: בכמה בקשות יכול אדם מבוגר לטפל ביום?

שאול דלאל: במאה בקשות ביום?

שאול דלאל: תזכרו גם שעובד כזה לא יכול להגיע לעבודה כל יום.

שאול דלאל: לא כולם גרים בתל-אביב ויש בעיה בהגעה של האנשים האלה.

שאול דלאל: משרד הביטחון ביוזמתו פנה למר אברהם כהן וביקשנו למנות עוד חבר ועדה.

שאול דלאל: מיננו עוד שני חברי ועדה.

שאול דלאל: לא היה בוועדה ביטוי לבלוקדניקים אז לקחנו את סוניה ברולא שהיא יושב ראש הבלוקדניקים, ואנחנו משלמים להם כסף כדי שהם יבואו ואני חלילה לא אומר זאת בקונוטציה שלילית, חלילה.

שאול דלאל: סוניה ברולא היא תושבת ירושלים והיא יורדת שלוש פעמים בשבוע לתל-אביב.

שאול דלאל: ליאון צימרמן קרית גת.

שאול דלאל: אלו המלצות של הארגונים, לא שלי.

שאול דלאל: אנחנו משלמים להם כדי שיבואו מקרית גת.

שאול דלאל: פה אנחנו הצלחנו לפתוח את צוואר הבקבוק ולעזור לאברהם כהן שיושב שעות רבות יום יום על בקשות ולדון בהם האם האנשים זכאים.

שאול דלאל: הלחץ מהשטח הוא בדיוק מאלה שלא קיבלו והם ממורמרים כי הם היו אזרחים ולא חיילים.

מרינה סולודקין: זה לא נכון.

שאול דלאל: אני אגיע לנתונים ואתם תראו שהתמונה היא אחרת לגמרי.

שאול דלאל: נוצר מצב של לחץ על המענה הקולי של אלפי פניות.

שאול דלאל: אנחנו הורדנו לחץ מהוועדות והסטנו את כוח האדם שלנו.

שאול דלאל: עכשיו יש ארבע חיילות שדוברות רוסית והן יושבות ועובדות גם ביום שישי, למרות שבמשרד הביטחון לא עובדים ביום שישי.

שאול דלאל: הן יושבות ועובדות עד שעות מאוחרות.

שאול דלאל: בתוך עשרה ימים הורדנו את אלפי הפניות.

שאול דלאל: היו המון פניות חוזרות על עצמן, או טלפונים של אותם אזרחים שכל פעם שאלו שאלה אחרת.

שאול דלאל: אני רוצה לציין כי מדובר באוכלוסייה מאוד קשה, ואני אומר זאת לחיוב.

שאול דלאל: האוכלוסייה קשה מהבחינה הזו שמדובר באנשים מבוגרים שקשה להם לדבר עברית, והם לא בדיוק יודעים על מה החוק הזה בכלל מדבר.

שאול דלאל: הם לא בדיוק יודעים לשאול את השאלות.

שאול דלאל: אנחנו יושבים עד חצי שעה לאזרח.

שאול דלאל: חיילת ואפילו פקידה אזרחית שעובדת שמונה שעות או עשר שעות ביום יכולה לחזור לעשרים איש.

שאול דלאל: אנחנו מדברים על אלפי טלפונים ואי אפשר להעמיד סוללה של מאתיים איש רק לענות לטלפונים.

שאול דלאל: אנחנו הסטנו את העבודה מייצור התעודות לטלפונים.

שאול דלאל: זה לוקח זמן.

שאול דלאל: במקביל, אנחנו לא יכולים להזין למחשב.

שאול דלאל: אנחנו לא קוסמים.

שאול דלאל: אנחנו רואים היכן העומס נמצא ואנחנו נותנים מענה, ומכאן הנתון של אלפיים אזרחים שלא נפגשו במחשב ושלא זיהנו אותם ירדנו ל- 280 וזה הישג אדיר.

שאול דלאל: מכאן הבנתם פחות או יותר למה התעכבה העברת הקבצים.

שאול דלאל: הקובץ הראשון העביר לביטוח לאומי 2,945 אזרחים, ואחר כך העברנו את הקובץ למשרדי הממשלה.

שאול דלאל: ב- 26 לאוקטובר האחרון העברנו עוד 1,500.

שאול דלאל: אזרחים פנו ושאלו למה הם לא מקבלים תעודות לאחר ארבעה חודשים?

שאול דלאל: אנחנו עבדנו על התעודות כדי להרגיע את השטח וכדי שהם יראו שמישהו חושב עליהם ומטפל בהם.

שאול דלאל: הוצאנו להם תעודות, סמלים ושלחנו אותם הביתה.

שאול דלאל: אחר כך פנו אלינו אנשים בשאלה מדוע יש לנו עיטור אבל אנחנו עדיין לא נמצאים במחשב?

שאול דלאל: תהליך ההזנה לוקח זמן.

שאול דלאל: זה לא פשוט להזין את החומר.

שאול דלאל: זה לא שאין לנו את מספר תעודת הזהות.

שאול דלאל: יש פה עניין של קודים ושל מספרים.

שאול דלאל: יש פה עניין של בלתי מקצועיים ושל אנשי מחשוב.

שאול דלאל: היה קשה מאוד לסכרן את הקובץ הראשון עם הביטוח הלאומי מסיבות של בעיות מחשב, אבל התגברנו גם על החלק הזה.

שאול דלאל: עשינו אב טיפוס וראינו היכן הבעיות.

שאול דלאל: עשינו מקצה שיפורים.

שאול דלאל: הכנו קובץ שני שעבר ב- 26 לאוקטובר וגם הוא לקח זמן.

שאול דלאל: עד תחילת נובמבר יש לי שמונה משרדי ממשלה שקיבלו גם את הקובץ האחרון.

שאול דלאל: ההזנה למחשב היא עבודה מאוד אחראית משום שמדובר פה בכסף ואנחנו לא רצינו לטעות, ולו בספרה אחת או בחלק מהקוד.

שאול דלאל: אם זה יקרה אותו אזרח לא יסתכרן והוא לא יופץ למשרדי הממשלה.

שאול דלאל: לכן לקחנו עוד אזרחית אחת ל- 120 יום ולימדנו אותה את העניין.

שאול דלאל: עשינו איתה תרגול עד שהיא למדה את הנושא והיא מזינה את המחשב.

שאול דלאל: יש לנו הזנה כפולה.

שאול דלאל: אנחנו פחות או יותר בקצב של שמונה מאות הזנות לשבוע.

שאול דלאל: כשיגיעו המספרים אתם תבינו שזה שונה לגמרי.

שאול דלאל: מחר בערב המחשב ירוץ שוב על כל הקובץ.

שאול דלאל: אני רוצה שתבינו כי זה לא רק הנתונים החדשים שאני מכניס למחשב.

שאול דלאל: הקובץ חייב לרוץ מראשון המבקשים לפני החוק בעשרות שנים עד האחרון שאנחנו מזינים למחשב.

שאול דלאל: שוב, כל הקובץ הזה עובר לביטוח לאומי ושוב הוא מסתכרן, ושוב יש הרצת תקלות, עד שסוגרים את הקובץ.

שאול דלאל: רק אחר כך מעבירים אותו למשרדי הממשלה.

שאול דלאל: כל משרד ממשלתי זקוק לנתונים נוספים מעבר לקובץ.

שאול דלאל: אנחנו לא מעבירים את כל הנתונים לכל משרדי הממשלה מטעמי צנעת הפרט.

שאול דלאל: אי אפשר להעביר לכל משרד ממשלתי את מספר חשבון הבנק, לדוגמא.

שאול דלאל: כפוף לחוק אסור שהוא יסתובב בין המשרדים.

שאול דלאל: בשבוע הבא הקובץ ירוץ שוב וכן בשבוע שלאחר מכן.

שאול דלאל: אנחנו במצב של עד סוף דצמבר, לכל המאוחר, גם ניתן ונשלח את התעודות לאחרוני המבקשים הביתה, ובמקביל יסוכרנו הנתונים במחשב ויופצו למשרדי הממשלה.

שאול דלאל: כאשר דיברנו על קובץ אחת לחודש, הכוונה הייתה שכאשר נסיים את המסה הראשונית וניכנס לרוטינה, אחת לחודש ב- 18 או ב - 17 לחודש המוסד לביטוח לאומי יקבל נתון שהוא יוכל לעבד אותו עד לתחילת החודש כדי לשלם וגם כדי להעביר למשרדי הממשלה את הקבצים בצורה מסודרת.

שאול דלאל: כולי תקווה שכל התוכנית תרוץ כפי שהיא רצה היום.

שאול דלאל: ב- 17 לינואר 2001 ירוץ הקובץ הראשון, הרוטיני למשרדי הממשלה.

שאול דלאל: כרגע אנחנו בתהליך של הזנה, ואני לקחתי על עצמי שמה שאנחנו הספקנו להזין אני מעביר.

שאול דלאל: אני לא מחכה חודש ומזין אלפיים פניות, אלא הקצב הוא שמונה מאות בשבוע הזנות בשבוע.

שאול דלאל: לסיכום, משרדי הממשלה קיבלו קובץ ראשון של 2,945.

שאול דלאל: קובץ שני של עוד 1,500 הם יקבלו בתחילת נובמבר.

שאול דלאל: זאת אומרת זה כבר 4,500 אנשים שהם מוזנים ומופיעים במחשב במשרדי הממשלה.

שאול דלאל: אנחנו מקווים לגמור את הכל עד סוף דצמבר.

שאול דלאל: בקשות ממשיכות להיכנס ונכון להערכה העכשווית שלי הקצב יהיה בין 300 ל- 500 לחודש, בלי שום קשר לשמונת אלפים.

מיכאל נודלמן: אתה אמרת ששלחתם לוותיקי מלחמה את התעודות, ועדיין לא הגיע תורם של אלה ששלחו בשנת אלפיים.

מיכאל נודלמן: אני דיברתי על 13 ותיקי מלחמה שקיבלו תעודה בשנת 1999 והם לא מופיעים ברשימות שלכם.

מיכאל נודלמן: אני מעביר את הרשימה הזו אליכם.

שאול דלאל: הרשימה של קריית אתא מונחת אצלי על השולחן.

שאול דלאל: עד היום לששת אלפים אזרחים מתוך שמונת אלפים, הוצאנו תעודות ועיטורים.

שאול דלאל: בשמונה מאות בקשות מתוך השמונת אלפים, אנחנו ממתינים לראיות נוספות.

שאול דלאל: הוועדה בראשותו של אברהם כהן יושבת ודנה ובמידה והיא מצאה שאין מספיק ראיות באותה בקשה שמעידות על זכאותו של אותו אזרח, אז הוא לא זכאי.

שאול דלאל: יש שמונה מאות בקשות כאלה שבהן אנחנו ממתינים.

שאול דלאל: יום יום מגיע חומר, אנחנו מצרפים אותו ומביאים אותו לוועדה.

שאול דלאל: לפעמים גם התוספות לא מספקות.

שאול דלאל: 300 מתוך השמונת אלפים הן בקשות כפולות של אזרחים שחשבו שאולי הבקשה הראשונה תאבד בדרך ולכן כדאי לשלוח עוד בקשה.

שאול דלאל: אז בסך הכל אנחנו מגיעים ל- 7,100.

שאול דלאל: זאת אומרת שאנחנו לקראת הסוף עם השמונת אלפים.

שאול דלאל: כלומר, היום התמונה היא אחרת לגמרי.

שאול דלאל: כפי שאמרתי, 4,500 אזרחים מוזנים למחשב, ואנחנו בתהליך של פחות או יותר 800 בקשות בשבוע.

שאול דלאל: לקראת סוף דצמבר אנחנו נשלים אותם.

שאול דלאל: זה נעשה עם הרבה עם המון עבודה קשה.

שאול דלאל: יש לזכור שלא מדובר בצוות קבוע.

שאול דלאל: חלק גדול מהזמן אני עושה הדרכות.

שאול דלאל: משרד הבריאות ניסה לעזור מול קופות החולים.

שאול דלאל: לדעתי קופות החולים, ובצדק, לא היו מוכנות להירתם ללא העברת תקציב.

שאול דלאל: משרד האוצר אטם את האוזניים.

שאול דלאל: רשות השידור עושה עבודה נפלאה.

שאול דלאל: 4,200 אזרחים קיבלו פטור, ועוד 1,500 אזרחים קיבלו המחאות הביתה.

שאול דלאל: נושא המדליה.

שאול דלאל: אתמול קיבלנו אישור בוועדת השרים לסמלים ולטקסים.

שאול דלאל: אני מניח שתוך חודשיים אני אצליח לייצר 35 אלף מדליות ל – 31 אלף זכאים.

נעמי בלומנטל: שאול, אני השתכנעתי שאתם עושים עבודה יפה מאוד, ויסלחו לי חבריי חברי הכנסת אם הם לא חושבים כך.

נעמי בלומנטל: אני חושבת שכולנו בהחלט מתרשמים מהעבודה שלכם.

נעמי בלומנטל: אני רק רוצה לשאול שתי שאלות.

נעמי בלומנטל: ראשית, אנחנו רוצים לדעת האם במסגרת כוח האדם שיש לכם אתם מתגברים פחות או יותר על הלחץ הקיים?

נעמי בלומנטל: אם לא, אנחנו רוצים להפעיל לחץ נוסף.

נעמי בלומנטל: שנית, התבשרנו כי 50 אלף עולים יגיעו עד תום השנה מחבר העמים, ובוודאי שיהיו בינהם גם וטראנים.

נעמי בלומנטל: האם אתם ערוכים בשנים הקרובות לקבל עוד וטראנים?

שאול דלאל: התשובה לשאלה הראשונה היא שקשה, אבל בסדר.

שאול דלאל: אני מסתדר עם כוח האדם שיש ברשותי ואין לי בעיה.

שאול דלאל: ברוטינה אנחנו צופים בין 300 ל - 500 בקשות לחודש, ואנחנו בהחלט נעמוד בהם בכבוד.

שאול דלאל: אני חייב לציין את התאחדות עולי ברית המועצות ואת חגי מן על שיתוף הפעולה, ועל עבודת השטח שהם עושים.

שאול דלאל: הם מסייעים לנו.

מרינה סולודקין: התרשמנו מאוד שיש תאריכים ואנחנו רואים באופק את סיום כל התהליך, אבל אני חייבת לומר לך אדוני שאולי כדאי שתוציאו הודעות לציבור על תהליך העבודה שלכם.

מרינה סולודקין: שמעתי גם קצת לגלוג בדברים שלך.

מרינה סולודקין: אנחנו מתמודדים עם כעס וזעם אמיתי מהשטח, ולו ידענו שאתם בתהליך ושאתם משפרים את המצב, אז זה היה מועיל מאוד.

נעמי בלומנטל: אולי כדאי להוציא להם מכתב שיסביר באיזה מצב אתם נמצאים.

שאול דלאל: לא פעם התראייני לרדיו רקע.

שאול דלאל: לא פעם מר אברהם כהן התראיין.

שאול דלאל: לא פעם אנחנו דואגים שיהיה פרסום בעיתונות הרוסית, לא פעם גם כותבים עלינו שבחים בעיתון וזה לא שחלילה אני מתרברב.

שאול דלאל: מעצם הדברים, בשוליים של הטעויות והבעיות, יש כעס.

שאול דלאל: יש כעס על איחור בהזנת המחשב, או כעס בין אלה שלא מקבלים את הזיכוי.

שאול דלאל: הם מתקשרים אלינו וגם אני סופג את השיחות, אני עושה את זה כי זה התפקיד שלי ואני הוא זה שנמצא בחזית.

שאול דלאל: אני נהנה לעשות זאת כדי להרגיע את האנשים ואני מרגיע הרבה אנשים ביום.

שאול דלאל: אני מזהה את הבעיה של האנשים ואני נותן להם את הפתרון.

שאול דלאל: באופן טבעי, מי שמקבל סירוב גם כועס.

נעמי בלומנטל: אתם הוצאתם מכרז על האותות?

דב תמרי: רק הבוקר קיבלנו אישור ועדת שרים.

דב תמרי: הפרוטוקול עדיין לא יצא.

דב תמרי: לפני כן אנחנו לא רשאים להזמין.

מרינה סולודקין: אני גם רוצה לדעת מי הכתובת שאני אמורה לפנות אליה בשם האנשים שרוצים לדעת על אות הגבורה שיש לכם?

מרינה סולודקין: איך עושים תהליך של ערעור?

שאול דלאל: לדעתי מישהו הפיץ בשטח, ואני לא יודע בדיוק על מי לשים את האצבע, את הידיעה שהופץ לאותם אנשים יקרים אות הגבורה.

שאול דלאל: אני לא מכיר אות כזו.

שאול דלאל: אנחנו לא מחלקים אות גבורה.

מרינה סולודקין: לא, זה אות של גבורה מברית המועצות והוא מאוד ידוע.

שאול דלאל: אולי אפשר לפנות בעניין הזה אל מר אברהם כהן מכיוון שהוא בקי בפרטים.

נעמי בלומנטל: בוא נשמע את נציגי משרד הקליטה.

אורן נאמן: אני אדבר על העניין הפורמלי, וראינה תדבר על הצד הטכני.

אורן נאמן: על פי לשון החוק משרד הביטחון הוא זה שאחראי על היישום באופן כללי.

אורן נאמן: יכול להיות שיש בחוק בעיה מובנית והיא שהחוק פוצל בין משרדים שונים, ויתכן שזו אחת הבעיות.

אורן נאמן: פורמלית, אנחנו ביצענו את כל מה שנדרש מבחינת החוק.

אורן נאמן: נשאר לנו עניין אחד וזה עניין העדיפות בדיור שצריכה להינתן לעולים.

אורן נאמן: השוואת התנאי הזה עם הרוגי מלכות, אסירי ציון וחסידי אומות העולם.

אורן נאמן: אני מחזיק פה מכתב של השרה שנשלח לשר הבינוי והשיכון ולשר האוצר בבקשה להסדיר את העניין הזה.

אורן נאמן: המכתב הזה נשלח ב- 30 לאוקטובר.

אורן נאמן: בעניין הזה צריך לשמוע את נציגי משרד הבינוי והשיכון.

נעמי בלומנטל: אנחנו נמליץ כאן שיתנו לך עזרה אפילו לתקופה מסוימת, מכיוון שאין לכם חיילות.

ראינה שר: לי אין סמכות ולא סטטוס.

ראינה שר: אני לא עובדת משרד, אני עובדת מבחוץ וזה מקשה עליי.

ראינה שר: אני לא יכולה להזיז דברים ואני לא יכולה לדחוף שום דבר,

ראינה שר: אתם יודעים כיצד מתנהלים משרדי הממשלה, ואני לא סתם אומרת זאת.

ראינה שר: יש לי הרבה אמביציה אבל אני לא יכולה לעשות הרבה.

שאול דלאל: אני עובד בצמידות עם ראינה וליבי ליבי איתה.

שאול דלאל: אני מבין בדיוק מה היא עוברת, ואני לא מעט תומך ועוזר לה.

שאול דלאל: היא מעבירה אליי רשימות ואני מפענח אותן.

ראינה שר: אני חושבת שאם היית לי סמכות לכך היה רצוי לתת סקירה כוללת, אם ברדיו אם בעיתון.

ראינה שר: כך הרבה אנשים היו נמנעים מלהתקשר אליי.

ראינה שר: דעו לכם שאני מקבלת פניות מאנשים שיש להם מכשירי דיבור בגרון והם מתקשים בדיבור ולוקח זמן עד שהם מבהירים את עצמם.

נעמי בלומנטל: ראינה, אנחנו לא יכולים להתערב בתוך משרד הקליטה מי עושה מה.

נעמי בלומנטל: אנחנו מציעים שאת תתני את האינפורמציה לדובר משרד הקליטה כדי שהוא יוכל להוציא זאת לתקשורת.

ראינה שר: אנשים כועסים שהם לא נמצאים במחשב ולכן הם לא מקבלים כסף.

ראינה שר: היה איזשהו הליך לא תקין בקובץ ואנחנו קיבלנו אותו רק בשמיני לנובמבר.

נעמי בלומנטל: מענק ההטבות אמור להיות משולם באוגוסט, ומכיוון שאנחנו רואים שיש באמת קשיים, וחלקם אף קשיים אובייקטיבים, השאלה היא האם צריך לשמור רזרבה באוצר לאותם אנשים שהוכרו בראשון ביוני והם זכאים להטבה הזו?

נעמי בלומנטל: הם לא צריכים לחכות עד לחודש אוגוסט הבא כדי לקבל את ההטבה הזו.

שאול דלאל: ישנה החלטה וברגע שכולם יופיעו במחשב כל משרד לגופו יעשה את התחשיב על פי יום ההכרה וייתן החזרים.

שאול דלאל: לראייה, רשות השידור החזירה כספים לאזרחים ששילמו.

נעמי בלומנטל: בואו נראה אילו הטבות הם יכולים לקבל גם רטרואקטיבית מבחינת החוק?

נעמי בלומנטל: ראשית, מענק ההטבות שהוא 15% מהשכר הממוצע.

נעמי בלומנטל: לא אמורה להיות בעיה בעניין הזה, וצריך רק את הכסף.

נעמי בלומנטל: גם בשכר הדירה לא צריכה להיות בעיה.

אירית פרידלנדר: הם לא צריכים להוכיח כלום.

אירית פרידלנדר: אנחנו פשוט משלמים להם רטרואקטיבית.

נעמי בלומנטל: מה קורה בעניין התרופות?

נעמי בלומנטל: אי אפשר יהיה לתת את זה רטרואקטיבית?

שאול דלאל: במענה הקולי אני אומר לאזרחים לשמור את הקבלות עבור תשלום לתרופות.

נעמי בלומנטל: מר כהן, בבקשה.

אברהם כהן: גברתי היושבת ראש, למעשה החוק התחיל והביצוע הוא בוועדת הציון.

אברהם כהן: עם קבלת חוק "יד-ושם" התמניתי על ידי שר הביטחון דאז כחלק מקבוצה שהיא מומחית לעניין.

אברהם כהן: היינו חמישה-ששה חברים בקבוצה וכולם התנדפו.

אברהם כהן: במקרה אני נשארתי.

אברהם כהן: אני מאוד קשור לנושא הזה של וטראנים.

אברהם כהן: אני בעצמי נכה וטראן, ושנים רבות עסקתי בנושא העלייה מברית המועצות.

אברהם כהן: אני אחד מאנשי שייקה דן, גם במוסקבה, גם בוינה וגם בפולין, במשך שנים רבות.

אברהם כהן: אני לא אצא ידי חובה כאן אם אני לא אתן ציון לשבח למר דב רמתי, לשאול דלאל, ולמאיר גולן.

אברהם כהן: הם עושים עבודת קודש, עבודת נמלים.

אברהם כהן: הם עושים לנו את המוות.

אברהם כהן: כל יום באות חיילות אלינו עם עגלת יד ובה חבילות של מסמכים שאנחנו בודקים.

אברהם כהן: כל הכבוד להם.

אברהם כהן: אנחנו נמשיך בעבודה שלנו אבל זה ייקח זמן ואל תחשבו שמחר זה יהיה מוכן.

אברהם כהן: אי אפשר לעבור על יותר ממאה, מאה חמישים טפסים ביום.

אברהם כהן: לפי הערכתי, מתוך זה 95% של הבקשות מאושרות, וב- 5% הבקשות הנותרות אנחנו מבקשים ראיות נוספות.

אברהם כהן: אנחנו לא דוחים אף מקרה.

אברהם כהן: אנחנו צריכים להתאים את עצמנו לפי החוק.

אברהם כהן: החוק הרוסי הוא אחר מהחוק שלנו, ואנחנו בקיאים בזה.

אברהם כהן: תאמינו לי שאני מכיר את הכל מלמעלה למטה.

אברהם כהן: אנחנו צריכים להתאים את עצמנו ואנחנו עושים את זה ולכן זה לוקח זמן.

אברהם כהן: אנחנו עובדים על כל בקשה בנפרד.

מרינה סולודקין: אנחנו מתקנים עכשיו את החורים האלה.

אברהם כהן: יש התנגדות של האוצר ואתם לא מתקנים כל כך הרבה.

אברהם כהן: דיברתם על לנינגרדים.

אברהם כהן: אני לא נגד בלוקדניקים, אבל יש כמה דברים שהם קצת אבסורדיים.

אברהם כהן: בהתחלה היה כתוב מי שהשתתף בהגנת לנינגרד ויש לו תעודה או תעודת תושב שהוא הגן, אבל בסופו של דבר נשאר רק העניין של מי שהיה תושב לנינגרד.

אברהם כהן: זאת אומרת, אם אני נולדתי בלנינגרד בשנת 1942 ובשנת 1943 פינו אותי, אז אני וטראן .

אברהם כהן: אם היה מדובר רק בפנסיה ובהטבות אז הייתי מבין, אבל יש גם את העניין של קבלת אות הלוחם בנאצים.

מרינה סולודקין: אברהם, אני לא רוצה עכשיו להיכנס לויכוח הזה.

מרינה סולודקין: זה עניין אחר.

אברהם כהן: רבותיי , אנחנו עושים עבודה טובה ואנחנו נמשיך לעשות, אלא שיש צורך בסבלנות.

אברהם כהן: תאמינו לנו שאנחנו מקבלים בקשות שחלקן מוצדקות.

אברהם כהן: אנחנו בודקים כל מקרה לגופו של עניין, ואנחנו משתדלים שכל מי שזכאי יקבל את מה שמגיע לו.

אברהם כהן: אני מודה לכם.

מרינה סולודקין: אני קיבלתי תלונות שיש לכם אורגנסלבה, האם אפשר לשלוח אליך אנשים?

אברהם כהן: אין מקרה של אורגנסלבה שלא היה בצבא.

אברהם כהן: מי שיש לו תעודה זה עדיין לא מוכיח שום דבר.

אברהם כהן: הוא יכול היה להיות באוגנדה, בקובה או במצרים בשנת 1967.

אברהם כהן: אנחנו מדברים על חוק הוטראנים ובחוק הזה מי ששירת באחת מצבאות בנות הברית בימי המלחמה שירות פעיל, הם מקבלים.

אברהם כהן: אנחנו מוכיחים זאת על ידי תעודה עם דרגה צבאית.

נעמי בלומנטל: מר כהן, כשאתה מגיע לכאן זה לא לחינם.

נעמי בלומנטל: אנחנו תמיד רוצים לשמוע אותך.

אברהם כהן: זו התמורה היחידה שאני מקבל עבור העבודה.

אברהם כהן: פעם בשלושה בחודשים מזמן אותי דב רמתי לישיבת מליאה עם כוס קפה.

אנה איסקובה: איך אפשר להמיר את הזכויות של נכה בזכויות של וטראן?

אנה איסקובה: נכה של מלחמת העולם השנייה בעל אות שהוא וטראן מקבל מאתיים שקל יותר כזכאי ביטוח לאומי ומאבד את כל הזכויות של טלוויזיה.

אנה איסקובה: אני שאלתי את השאלה הזו מבחינה תיאורטית כשדנו על החוק, ועכשיו אני חוזרת ושואלת אותה באופן מעשי כי אני קיבלתי פניות כאלה.

אנה איסקובה: אני לא יודעת איזו תשובה לענות על השאלה הזו ואני מבקשת לקבל הכוונה בעניין הזה.

נעמי בלומנטל: זה באמת נושא בעייתי.

אברהם כהן: יש מושג של נכה מלחמה נזקק, ועל זה בנו את חוק הוטראנים, וטראן נזקק.

אברהם כהן: וטראן נזקק זה רק מי שמקבל פנסיה מביטוח לאומי והשלמת הכנסה.

אברהם כהן: נכה מלחמה מקבל ממשרד האוצר את אותה פנסיה והוא לא נכלל.

אברהם כהן: חבר הכנסת יורי שטרן הגיש הצעה לתיקון החוק, אבל משרד האוצר מתנגד בטענה שאין לו כסף.

אברהם כהן: זה אחד העיוותים של החוק.

אברהם כהן: אנחנו פנינו לממשלה לפני אישור החוק וביקשנו לעצור את החוק כי יש בו עיוותים, אבל רצו לעשות איזשהי מחווה ולקבל את החוק דחוף ביותר.

אברהם כהן: אני לא רוצה להיכנס לעניין האם זה היה פוליטי כן או לא.

אברהם כהן: ביקשו מאיתנו לא להפריע עכשיו לקבלת החוק, ואמרו לנו שתמיד אפשר לתקן את החוק.

אברהם כהן: אני קיבלתי מכתב כזה גם מהוועדה שלך, גברתי היושבת ראש.

אברהם כהן: אנחנו עכשיו צריכים לתקן את העיוות הזה.

אברהם כהן: זה לא שייך לדיון היום, אבל טוב שהזכרנו את הנושא הזה.

נעמי בלומנטל: החוק עדיין לא התקבל בוועדה.

נעמי בלומנטל: אני אולי אציע לחבר הכנסת שטרן להעלות את הצעת החוק לקריאה טרומית ונתחיל לטפל בזה.

יורי שטרן: הצעת החוק הזו עולה היום בקריאה טרומית במליאה.

דוד גדובסקי: נשאלת השאלה מה קורה עם נשים שהן ותיקות מלחמה ובעליהן היו נכי מלחמה, הן כבר לא מקבלות את ההטבה?

יורי שטרן: התיקון מתייחס באופן מיידי לעיוות הגדול שהיה בחוק, לפי החלטת הממשלה.

יורי שטרן: הממשלה הוציאה את הנכים כפי שהם היו אצלנו בהצעה.

יורי שטרן: אני החלטתי לתקן מייד את העיוות הזה בצורה של תיקון לחוק.

יורי שטרן: בדיונים עם ראינה ועם נציגי ארגון נכי מלחמת העולם השנייה ואנשי משרד הביטחון, התבררו עוד דברים שחייבים לתקן אותם.

יורי שטרן: למשל, כל המעמד של אנשים שהם התנדבו לשירות צבאי.

יורי שטרן: אצלם זה לא קטגוריה אחת שכולם שייכים ללוחמים או לא שייכים.

יורי שטרן: חלק נלחם כמו שחיילים נלחמים אלא שהם עשו זאת בהתנדבות, וחלק לא.

יורי שטרן: לכן שם ההחלטה צריכה להיות פרטנית והחוק בלשון הנוכחית שלו לא מאפשר החלטה פרטנית, אלא רק לפי סוגים.

יורי שטרן: גם זה תיקון שחייבים להכניס.

יורי שטרן: יש גם את עניין הזוגות.

יורי שטרן: כלומר, יש פה סידרה שלימה של תיקונים.

יורי שטרן: ברגע שאנחנו נעביר את החוק לאחר קריאה טרומית לוועדת העלייה והקליטה, אנחנו נצטרך להוסיף עוד עניינים.

ראינה שר: שאול שלח אלינו קובץ חדש ובו 1,500 שמות הכוללים גם 11 אלמנות.

ראינה שר: החוק אומר שאלמנה יכולה להיות אישה שאם בעלה היה וטראן אז הוא לפחות קיבל פעם אחת סיוע.

ראינה שר: מכיוון שאנחנו עכשיו באיחור, יכול להיות מצב שהבעל נפטר לאחר כניסת החוק והיא לא תקבל שום דבר.

נעמי בלומנטל: אם הבעל נפטר לאחר כניסת החוק אז כן מגיע לה.

ראינה שר: אבל זה לא כתוב.

נעמי בלומנטל: יתקנו את זה.

נעמי בלומנטל: אמרו כאן שהכל יקבלו רטרואקטיבית.

נעמי בלומנטל: גם כאלה שעדיין לא קיבלו, הם יקבלו אם מדובר לאחר כניסת החוק.

נעמי בלומנטל: אני רוצה לשמוע עכשיו את נציגת משרד הבריאות.

עו"ד אורית קובליבקר: כדי שפעילות מסוימת תהיה יעילה היא צריכה להיות יסודית.

עו"ד אורית קובליבקר: אני רוצה לציין כי במקרה הזה כולם עובדים בשיתוף פעולה מלא בשטח, וצריך לזכור שלא מדובר בשטח קל ויש צורך להתארגן בצורה אפקטיבית וברורה וצריך להעביר את כל ההנחיות הנכונות.

עו"ד אורית קובליבקר: אני רוצה לציין את משרד הביטחון במקרה הזה.

עו"ד אורית קובליבקר: יש כאן גם עניין של להסתדר עם הרבה גורמים כאשר הדברים עדיין לא לגמרי סגורים מכל כיוון.

עו"ד אורית קובליבקר: אנחנו קיבלנו את הרשימה הראשונה ממשרד הביטחון.

עו"ד אורית קובליבקר: הרשימה השנייה הועברה לפני זמן לא רב.

עו"ד אורית קובליבקר: הרשימה הראשונה כבר הועברה לקופות החולים.

עו"ד אורית קובליבקר: נכון שהייתה בעיה עם קופת חולים ספציפית אחת, אבל לא עם כולן.

עו"ד אורית קובליבקר: רוב הקופות קלטו את השמות.

עו"ד אורית קובליבקר: כפי שאמרתי הייתה בעיה עם קופת חולים אחת והבעיה אכן נפתרה, ומעכשיו והלאה הבעיה כבר לא תהיה קיימת בקופה הזו.

עו"ד אורית קובליבקר: אני אומרת שוב כי יש פה עניין של התארגנות מצד השטח והשטח נערך, אבל זה לוקח זמן.

עו"ד אורית קובליבקר: אם כן, הרשימות הראשונה והשנייה שהועברו אלינו נקלטו, והן יועברו ויטופלו.

מרינה סולודקין: אל תסבירי לנו שקשה להתארגן.

מרינה סולודקין: אנחנו כאן מפקחים ומחוקקים ואתם אלה שצריכים להתארגן בשטח.

יורי שטרן: למה בקופת חולים מאוחדת זה לקח חודש ובקופת חולים כללית, שאומנם יש לה יותר לקוחות בין העולים, זה לקח יותר זמן.

יורי שטרן: אני ומר דוד גדובסקי ישבנו אצל שר הבריאות רוני מילוא לפני כחודשיים ימים, בספטמבר, וכבר אז נאמר חגיגית שקופת חולים הלאומית והכללית קיבלו את הרשימות ושהן כבר נערכות ושמדובר רק בביצוע בשטח.

יורי שטרן: היום אנחנו לקראת סוף חודש נובמבר ולפחות לפי התלונות שכל אחד מאיתנו מקבל אז באף מרפאה של קופת חולים כללית ובאף מרפאה של קופת חולים לאומית, לא נותנים הנחות.

עו"ד אורית קובליבקר: המידע שיש בידי אומר שהן כן נערכו.

עו"ד אורית קובליבקר: מבחינתנו, המידע הועבר אליהם.

עו"ד אורית קובליבקר: אני אישית מוכנה לבדוק את העניין הזה.

עו"ד אורית קובליבקר: אני לא יכולה לתת לך תשובה מדויקת.

יורי שטרן: תבקשי מהם דו"ח לכמה אנשים ניתנה ההנחה וכמה רכישות בהנחה המוגבלת הזו היו בחודש האחרון.

יורי שטרן: אם את רוצה לבקר בקופות אנחנו יכולים ללכת ביחד, אין שום בעיה.

נעמי בלומנטל: אנחנו מבקשים מכם לפנות לאותן קופות חולים שיש לגביהן תלונות שהן לא מיישמות את ההנחיות שלכם, ולבקש מהן לבצע אותן בהקדם.

נעמי בלומנטל: בכל מגע שיש לכם עם אותם וטראנים, אתם צריכים לומר להם שהם צריכים לשמור את הקבלות כדי שהם יוכלו לקבל את ההנחה רטרואקטיבית.

נעמי בלומנטל: חבר הכנסת שטרן, אתה נכנסת באיחור לישיבה ואני רוצה לעדכן אותך ולומר לך כי נציגת משרד הקליטה, הגברת ראינה שר, התלוננה ואמרה שהיא ממש כורעת תחת הנטל.

נעמי בלומנטל: אנחנו נפנה למשרד הקליטה ונבקש ממנו לתגבר לה את כוח האדם כדי שהיא תוכל לטפל בנושא יותר טוב.

נעמי בלומנטל: אנחנו נשמח אם יוסיפו תקן במשרד הקליטה לצורך העניין הזה.

מרינה סולודקין: צריך להתייחס ברצינות ליישום של החוק.

אורן נאמן: ראינה הפכה למן אומבודסמן לנושא, וראינו שצוואר הבקבוק המהותי נמצא במשרד הביטחון וראינה למעשה הפכה למתווכת.

וילמה מאור: אבל אתה רוצה להתעלם מהעובדה שמשרד הקליטה הוא הכתובת לעולים.

אורן נאמן: המחוקקים שחוקקו את החוק קבעו שהשר האחראי על החוק הזה הוא משרד הביטחון, והוא גם זה שעובד מול כל הגופים האחרים.

אורן נאמן: יותר הגיוני שבמשרד הביטחון יהיה אומבודסמן שכזה, ולא צריך להטיל את ראינה כמתווכת.

מיכאל נודלמן: הציבור לא מבין.

מיכאל נודלמן: הוא מכיר רק כתובת אחת.

יורי שטרן: לשרת הקליטה יש זכויות בקטע הזה וכשהיא ישבה פה היא אמרה: אנחנו נתאם את זה.

יורי שטרן: אנחנו כולנו מבינים שבקטע של קליטת עלייה אף משרד לא יכול להחליף את משרד הקליטה בכל מה שנוגע לפניות העולים ולתיאום בין המוסדות.

נעמי בלומנטל: משרד הקליטה הוא הכתובת לעולים וכדאי שתשמרו את הסטטוס הזה כי אחרת לא צריך משרד קליטה.

נעמי בלומנטל: יתכן ומשרד האוצר יוכל להיענות לבקשתנו להוסיף עוד כוח אדם במשרד הקליטה לצורך העניין הספציפי הזה.

נעמי בלומנטל: בזמנו כל הגורמים, חברי הכנסת מגישי החוק ושרת הקליטה, כל כך רצו לעזור לווטראנים והקדישו לנושא הזה כל כך הרבה תשומת לב.

נעמי בלומנטל: יושבת ראש הוועדה נענתה ברצון רב להירתם לנושא ובפגרה ישבנו ודנו בנושא הזה.

נעמי בלומנטל: שרת הקליטה התחייבה להיות הגוף המתווך בין כולם, על אף האחריות של משרד הביטחון.

נעמי בלומנטל: אנחנו בהחלט נפנה לשרה כדי שהיא תעזור ביישום החוק, משום שכאן יש בהחלט צוואר בקבוק ולא יתכן שראינה תטפל באלפי פניות טלפוניות לבדה, ולא תתפנה לדברים יותר חשובים ביישום החוק.

נעמי בלומנטל: אנחנו נעביר את רשות הדיבור לנציג רשות השידור.

אבי כץ: רשות השידור מילאה את חובתה ביישום החוק באופן מהיר ויעיל.

אבי כץ: אנחנו גם החזרנו כספים למי ששילם.

אבי כץ: ישנה בעיה קטנה שחלק מההמחאות חזרו בציון בלתי ידוע, ואנחנו החזרנו את זה בחזרה אליהם.

אבי כץ: אנחנו שמענו שלקראת חודש דצמבר תושלם הרשימה והקובץ.

אבי כץ: אנחנו יודעים מה פירוש סוף דצמבר ואנחנו יודעים שעלולה להיות גלישה לחודש ינואר 2001 וזה יכול להביא לתלונות מיותרות מצד אותם אלה שיקבלו אגרה לתשלום.

אבי כץ: אנחנו מפיצים את האגרות לקראת סוף חודש דצמבר, חודש ינואר, אם יאשרו לנו במועד.

אבי כץ: מדובר באוכלוסייה לא קטנה ואם הפרטים לא יובאו אלינו במועד התלונות תגענה לראינה ולכל האחראים על הנושא הזה, והייתי רוצה להימנע מזה ולמנוע את זה.

נעמי בלומנטל: שאול, האם אפשר להאיץ את התהליך כדי שלא תיווצרנה בעיות?

שאול דלאל: מדובר בתהליך שמתחיל בוועדת הציון, עיכול החומר והקלדתו.

שאול דלאל: אי אפשר להקליד לפני שיש אישור מוועדת הציון.

שאול דלאל: ההקלדה היא התהליך הסופי, למעשה.

שאול דלאל: אנחנו עובדים בקצב של שמונה מאות בקשות בשבוע.

נעמי בלומנטל: שאול, אתם קיבלתם מחמאות על כך, ובהקשר הזה צריך להזכיר גם את דב תמרי.

נעמי בלומנטל: אנחנו שומעים פה בוועדה עד כמה אנשים מבוגרים נלחצים מתשלום של מאה שקלים וזה לפעמים מדהים.

נעמי בלומנטל: אולי אתם יכולים לתגבר כדי שהנושא הזה ירוץ יותר מהר.

חגי מן: אני חושב שלא צריך להיות כל כך אופטימיים בעניין הזה, כיוון שיש עוד מאות מאות של פניות שהן בדרך.

חגי מן: אנחנו היום מחזיקים כמה מאות פניות שאתמול נחתמו.

חגי מן: צריך להבין גם שעורך דין צריך לאשרר את זה לפני שזה עובר לוועדה.

חגי מן: אני חושב שאנחנו לא נעמוד בעניין של חודש דצמבר מכיוון שאני יודע שיש בצינור עוד מאות פניות שאנחנו עובדים עליהם בכל הסניפים שלנו ולכן כדאי לציין את העניין הזה ולזכור שזה ייקח עוד זמן, וכתוצאה מכך ודאי יגיעו תלונות נוספות.

נעמי בלומנטל: חבר הכנסת שטרן, אולי כדאי שתקבל עדכון על המספרים שהוצגו כאן על ידי שאול.

שאול דלאל: ששת אלפים אזרחים קיבלו תעודות ועיטורים הביתה.

שאול דלאל: כ- 4,500 מתוכם מוזנים כבר למחשב.

שאול דלאל: אנחנו עדיין ממתינים לראיות נוספות לגבי 800 בקשות.

שאול דלאל: מתוך השמונת אלפים פניות יש שלוש מאות בקשות שהן כפל בקשות.

שאול דלאל: כלומר, 7,100 פניות כבר מטופלות.

שאול דלאל: אמרתי שקצב ההקלדה לתוך המחשב הוא כשמונה מאות בקשות לשבוע.

שאול דלאל: מידי שבוע יצא קובץ לביטוח לאומי שיעובד ויועבר למשרדים האחרים.

שאול דלאל: אני אופטימי עם השמונת אלפים הבקשות הראשונות, אבל בקנה יש עוד בקשות.

אבי כץ: אנחנו החזרנו כ- 1,500 החזרים לאותם אלה ששילמו.

אבי כץ: אנחנו שילמנו את הכסף מהקופה שלנו.

אבי כץ: האוצר לא מממן לנו את הכסף הזה.

אבי כץ: בשנה הבאה הבעיה תהיה קצת יותר חריפה.

נעמי בלומנטל: למה האוצר לא מממן?

אבי כץ: גם בפעם שעברה אני הערתי את ההערה הזו.

אבי כץ: אנחנו נותנים את הכסף מתקציב שלנו בינתיים.

אבי כץ: אולי אפשר לפנות למשרד האוצר ולשאול את השאלה הזו.

נעמי בלומנטל: נטאשה, אולי תעני על השאלה.

נעמי בלומנטל: הממשלה קיבלה את החוק ברוב תרועות ולא יתכן שהאוצר לא מחזיר את הכסף לרשות השידור, ואחר כך יש תלונות.

נטאשה מיכאלוב: החוק לא קובע את גובה הפיצוי שמשרד האוצר אמור להעביר לרשות השידור.

נטאשה מיכאלוב: אני מניחה שיש בעניין הזה משא ומתן.

נטאשה מיכאלוב: זה כמובן לא צריך למנוע את מתן ההנחה עצמה.

נעמי בלומנטל: נטאשה, זה לא מקובל עלינו.

נעמי בלומנטל: החוק יצא לדרך ולא יתכן מצב שרשות השידור תסבול בגלל שהיא נוהגת בסדר.

נעמי בלומנטל: משרד האוצר צריך לשלם את זה.

נעמי בלומנטל: לא הם חוקקו את החוק.

נעמי בלומנטל: הממשלה חוקקה את החוק.

יורי שטרן: ראשי קופות החולים אומרים לנו שעד שהם לא יראו את הכסף שמפצה אותם עבור ההנחות הללו, הם לא יתנו הנחות וזה מה שמעכב בפועל את העניין.

יורי שטרן: באופן כללי ניתן לומר כי המערכת כולה לא מבצעת את החוק.

נעמי בלומנטל: אנחנו נפנה לראש הממשלה.

יורי שטרן: אדוני נציג רשות השידור, בזמנו היה לנו ויכוח בשאלה איך אתם תתנהגו כלפי אנשים שהגיע תורם לשלם, אבל הם עדיין מחכים לאישור הבקשות שלהם.

יורי שטרן: אנחנו המלצנו שאתם לא תגבו מהם כסף, כך גם לא תצטרכו להחזיר להם כסף אחר כך.

אבי כץ: זה בלתי אפשרי.

אבי כץ: אנחנו עובדים באופן מסודר.

אבי כץ: אנחנו מקבלים רשימה של זכאים שאותה אנחנו מזינים למחשב שלנו, ורק על סמך זה ניתן להחזיר.

אבי כץ: אי אפשר להחזיר על תנאי.

אבי כץ: כאשר אנחנו רואים כי הסטטוס של בעל הזכאות הוא חייב, אז אין ביכולתנו לשנות זאת מבלי שקיבלנו אסמכתא חוקית.

אבי כץ: משרד הביטחון הוא האסמכתא החוקית.

אבי כץ: אנחנו החזרנו, והחזרנו מהר, וכל מי שהיה זכאי קיבל בחזרה.

אבי כץ: אנחנו גם מתחייבים להחזיר בעתיד.

יורי שטרן: מדובר באנשים שהכסף הזה עבורם הוא כסף רציני.

יורי שטרן: המצב הזה של החזר כסף יימשך כי גם בשנה הבאה יהיו אנשים אחרים שיפנו לקבל הנחה והם מחכים לתשובה.

יורי שטרן: האם אישור לכך שהחומר נמסר והתקבל במשרד הביטחון יכול להוות בסיס לדחיית התשלום?

אבי כץ: לא.

אבי כץ: אני לא מציע לנהוג כך מאחר ויתגלו גם מקרים של בלתי זכאים ולא מקבילים, ואני לא יודע אחר כך איך זה יתגלגל.

אבי כץ: יש עלינו ביקורת של מבקר המדינה ואנחנו לא יכולים לעשות סידורים לא חוקיים.

אבי כץ: זה סידור על תנאי.

אבי כץ: אם תהיה פנייה אישית של אנשים שיבקשו לדחות את התשלום מסיבות כלכליות או מסיבות בריאותיות, אנחנו יכולים להתחשב בזה.

אבי כץ: אנחנו לא יכולים לעשות זאת באופן גורף כי זה לא רצוי.

נעמי בלומנטל: זה נשמע הגיוני.

נעמי בלומנטל: אנחנו רוצים לשבח את רשות השידור בהקשר הזה ואנחנו מברכים על כך.

נעמי בלומנטל: נציגת משרד השיכון, בבקשה.

אירית פרידלנדר: אנחנו קיבלנו את הקובץ הראשון בחודש אוגוסט ובחודש ספטמבר שילמנו ל- 1,175 עולים סיוע.

אירית פרידלנדר: אנחנו נותנים סיוע רק לחסרי דיור.

אירית פרידלנדר: זה אומר שמתוך 3,000 אנשים אז חלק מהם קיבלו או פתרון דיור בשיכון הציבורי או שהם מימשו משכנתא עם בני משפחה.

אירית פרידלנדר: ב- 19 בנובמבר קיבלנו את הקובץ השני ואנחנו נשלם בחמישי לדצמבר ליתרת האוכלוסייה שמופיעה בקובץ החדש.

אירית פרידלנדר: מבחינתנו, כל פעם שהם יזינו לנו נתונים, אנחנו נשלם.

אירית פרידלנדר: אנחנו שילמנו רטרואקטיבית מיוני וגם בדצמבר נשלם רטרואקטיבית.

נעמי בלומנטל: אירית, את לא מתעסקת בתחום של העדיפות, נכון?

אירית פרידלנדר: אני לא מתעסקת בתחום הזה, אבל אני יכולה לבדוק זאת.

יורי שטרן: נושא העדיפות הוא באחריות משרד הקליטה.

עו"ד הלית ברק: זה שני השרים ביחד בהסכמת שר האוצר.

יורי שטרן: בזמנו אמרה השרה פה בוועדה שהחלטת משרד הקליטה מבחינת מתן עדיפות לותיקים היא להקדים אותם בשנה, אם אני לא טועה.

יורי שטרן: האם ההחלטה הזו קיבלה כבר את כל האישורים הנדרשים במשרדים האחרים?

אורן נאמן: לא.

יורי שטרן: למה?

אורן נאמן: עדיין לא נענינו ממשרד הבינוי והשיכון וממשרד האוצר.

יורי שטרן: ותיקי מלחמת העולם השנייה היו אמורים להיות מקודמים בתור.

יורי שטרן: זה הדבר הכי פשוט משום שזה לא עולה כסף.

יורי שטרן: האם עדיין אין תשובה משני השרים?

אורן נאמן: עדיין אין תשובה.

נעמי בלומנטל: בזמנו השרה הבטיחה זאת ואני מבינה שזה לא מיושם.

יורי שטרן: למה אתם לא פונים לוועדת הקליטה בבקשה להעלות את הנושא הזה בפורום בין משרדי בוועדת העלייה והקליטה?

יורי שטרן: זה לא יכול להיות.

נעמי בלומנטל: אתה צודק?

יורי שטרן: אני הבעתי את דעתי במכתב לשר הביטחון שהוא במקרה גם ראש הממשלה, והוא לפי החוק אחראי.

יורי שטרן: הוא גם חייל מספר אחד, והוא גם קודם התגאה בצבורים שונים שהוא העביר את החוק לאישור.

יורי שטרן: נכון שהחוק שלנו אומץ על ידי הממשלה בסוף והובא לאישורה של הכנסת כהצעה משותפת.

יורי שטרן: ראש הממשלה שהוא שר הביטחון היה אמור לדאוג לכך שכל הממשלה תבצע את החוק.

יורי שטרן: שאול, אני מצטער לומר שקצב הטיפול במשרד הביטחון לא עומד בדרישות.

נעמי בלומנטל: לא, לא.

נעמי בלומנטל: יורי אתה לא היית פה ולא שמעת את דבריו.

נעמי בלומנטל: אני רוצה למחות, זה לא נכון.

נעמי בלומנטל: הם עושים עבודה טובה והם קיבלו את כל השבחים.

יורי שטרן: יכול להיות, אני הסתמכתי על נתונים שהיו לי.

שאול דלאל: אני מציע לחבר הכנסת שטרן לקרוא את הפרוטוקול.

יורי שטרן: אני בוודאי אעשה זאת.

יורי שטרן: אתם מדברים עכשיו על ששת אלפים פניות.

יורי שטרן: האם זה כולל את אלפיים הראשונים?

שאול דלאל: כן, בהחלט.

יורי שטרן: הדברים האלה מתחילים במשרד הביטחון ולאחר מכן הם עוברים לשורה של משרדים.

יורי שטרן: אף משרד לא מקיים מה שהוא צריך, חוץ אולי מרשות השידור.

נעמי בלומנטל: רשות השידור עושה מה שהיא צריכה לעשות וכן משרד השיכון.

נעמי בלומנטל: במשרד הבריאות יש בעיה עם קופות החולים.

יורי שטרן: גברתי היושבת ראש, משרד השיכון לא כל כך עובד במשותף עם משרד הקליטה.

נעמי בלומנטל: זה יותר משרד הקליטה.

יורי שטרן: בסדר, אבל זה מחייב עבודה משותפת.

יורי שטרן: יש פגמים לאורך כל הדרך.

יורי שטרן: הווטראנים היום מסתובבים בהרגשה שהחוק זה לא מתקיים.

נעמי בלומנטל: יורי, אנחנו בדרך כלל מגינים על העולים בכל תחום.

נעמי בלומנטל: לפי דעתי אנחנו חברי הכנסת צריכים לסייע מבחינת ההסברה.

נעמי בלומנטל: אתם חברי הכנסת יכולים לקבל את הנתונים ולהעביר אותם לעולים גם בשעה שאתם מתראיינים.

נעמי בלומנטל: ההתרשמות שלנו היא שבסך הכל בהתחשב בזה שהחוק היה אמור להיות מיושם בראשון ביוני, הוא מתקדם יפה לאור הנסיבות הקיימות.

נעמי בלומנטל: אנחנו התרשמנו שיש צוואר בקבוק רציני במשרד הקליטה ובמשרד של ראינה.

נעמי בלומנטל: היא מתמודדת מול עומס אדיר של פניות, שאת חלקן אנחנו חברי הכנסת גם מקבלים כל הזמן.

נעמי בלומנטל: צריך לענות לפניות כדי שאנשים לא ירגישו שהם עומדים בפני חומה.

נעמי בלומנטל: משרד השיכון ענה, רשות השידור נענית.

נעמי בלומנטל: צריך לשפר את הנושא הזה במשרד הבריאות.

יורי שטרן: הנושא הזה תקוע במשרד הבריאות.

נעמי בלומנטל: נכון.

נעמי בלומנטל: יש בעיה שם ואנחנו בישיבה הזו ביקשנו לטפל בה באופן יותר משמעותי.

נעמי בלומנטל: אין יישום בעדיפות בפתרון לדיור ציבורי.

נעמי בלומנטל: בעדיפות עצמה.

נעמי בלומנטל: אין לנו נתונים שכך וכך אנשים מתוך הרשימות ביקשו עדיפות משום שאין להם דיור כזה וכזה, והם נענו באיזשהו מענה.

נעמי בלומנטל: הם לא קיבלו שום מענה.

נעמי בלומנטל: הם צריכים לקבל מענה האם הם קודמו.

נעמי בלומנטל: אין לנו תמונת מצב לגבי אותם אנשים שעומדים בתור וזכאים לעדיפות הזו.

נעמי בלומנטל: אין לנו על כך נתונים ומישהו צריך לתת לנו מענה על זה.

נעמי בלומנטל: אולי נקבל תשובה ממשרד הקליטה.

נעמי בלומנטל: נראה לנו שהעניין הזה לא מיושם בכלל.

יורי שטרן: כפי שאפשר היה להתרשם מדברי נטאשה, משרד האוצר עדיין לא מיהר לפצות את המשרדים הרלוונטים על ההוצאה הנוספת כתוצאה מהחוק.

יורי שטרן: לכן אנחנו צריכים לפנות גם אל משרד האוצר, כי בלי זה העסק לא עובד.

נעמי בלומנטל: בסדר, אנחנו אמרנו שאנחנו נפנה.

נטאשה מיכאלוב: אני לא מטפלת ישירות בנושא רשות השידור, אבל אני יודע שיש איתם משא ומתן על תוכנית הבראה מאוד גדולה שכוללת הרבה דברים.

נטאשה מיכאלוב: מדובר בהתחשבנות מאוד מורכבת.

נעמי בלומנטל: עם כל הכבוד לאוצר, אנחנו לא חלק מזה.

נעמי בלומנטל: הווטראנים לא יהיו בני ערובה בהתחשבנות שקיימת.

נטאשה מיכאלוב: הם לא אמורים להיות.

נעמי בלומנטל: אבל זה מה שקורה.

נעמי בלומנטל: המצב הזה לא יתכן.

נטאשה מיכאלוב: גם לא יתכן שמשרד האוצר ייתן באופן אוטומטי וייענה לדרישות של גופים כאלה ואחרים.

נעמי בלומנטל: ממשלת ישראל העבירה חוק, וראש ממשלת ישראל שהוא החייל מספר אחד וכל התארים, היה מעוניין להעביר את החוק הזה.

נעמי בלומנטל: החוק עולה כסף כמו הרבה חוקים אחרים.

נעמי בלומנטל: לא יתכן שיגידו לרשות השידור לבצע את החוק מבלי שהיא תקבל את הכסף הזה.

נעמי בלומנטל: רשות השידור מבצעת ולא מקבלת את הכסף הזה.

נעמי בלומנטל: זה לא יתכן, זה לא הגיוני.

נטאשה מיכאלוב: השאלה היא איך אנחנו מחלקים את הנטל?

נעמי בלומנטל: זה לא שייך לזה שאתם רוצים שהם יפטרו או לא יפטרו עובדים.

נעמי בלומנטל: הם צריכים לקבל את הסכום הזה.

נעמי בלומנטל: נטאשה, תבדקי את עצמך.

יורי שטרן: בשום מקום בחוק לא כתוב שהמשרדים מתוך התקציבים שלהם יעשו את זה.

נטאשה מיכאלוב: קופות חולים זה לא משרדים.

נטאשה מיכאלוב: אני חושבת שכן יתכן שהם ייקחו על עצמם חלק מהנטל, אבל זה עניין לויכוח ביננו ובינם.

יורי שטרן: גברתי היושבת ראש, אני מציע שאנחנו נגדיר את אי נכונות משרד האוצר לבצע את החוק כדבר חמור ביותר.

יורי שטרן: בחוק בטוח בריאות ממלכתי יש הנחה למי שמקבל הבטחת הכנסה, לנכים, לאמהות חד-הוריות שמקבלות מלגות מביטוח לאומי, ומשרד האוצר מפצה את מערכת הבריאות על מתן הנחות.

נטאשה מיכאלוב: זה לא נכון.

נעמי בלומנטל: משרד האוצר יכול לנהל משא ומתן עם המשרדים השונים לפני קבלת החוק.

נעמי בלומנטל: מרגע שיש חוק לא יתכן שהאוצר יגיד שהוא מתמקח על דברים אלו ואלו.

נעמי בלומנטל: המשא ומתן שמנהל האוצר עכשיו עם רשות השידור לא קשור לחוק.

נעמי בלומנטל: אנחנו גם לא ניתן לקשר בין העניינים, אחרת הוטראנים יפתחו בשביתת רעב.

נעמי בלומנטל: מצב כזה לא יתכן.

נטאשה מיכאלוב: הם אמורים לקבל את הכסף בלי שום קשר למשא ומתן.

נעמי בלומנטל: נטאשה, זה לא הגיוני.

נעמי בלומנטל: אני מציעה שתבדקי את עצמך.

נעמי בלומנטל: אנחנו לא יכולים לתת לזה יד.

רחל ברקאי: במסגרת החוק בוצע תיקון לחוק "יד-ושם" לגבי הקמת מפעל זיכרון להנצחת זכרם וגבורתם של ותיקי מלחמת העולם השנייה ויום הניצחון על גרמניה הנאצית, הרי שמבחינת התיקון לחוק הוא מתממש ומיושם ב"יד-ושם" כבר הרבה שנים.

רחל ברקאי: יש את האנדרטה לכבוד מיליון וחצי הלוחמים ולנופלים.

רחל ברקאי: יום הניצחון מתקיים מידי שנה ואברהם כהן הוא שמוביל את הנושא הזה בשיתוף איתנו כמובן.

רחל ברקאי: יש גם איסוף שמות של מונצחים יחד עם הנספים השואה בהיכל השמות, כאשר אנחנו יודעים שנסיבות המוות מצוינות חזית, מדובר באותם אנשים שהיו לוחמים ומדובר בכמה עשרות אלפי דפי עד עם שמות הנופלים.

יורי שטרן: החוק לא במקרה מתייחס ל"יד-ושם" ולהנצחה מעבר למה שנעשה עד כה.

יורי שטרן: מה ששמענו באמת היה גם לפני החוק.

יורי שטרן: אנחנו מדברים על כך שתהיינה תצוגות קבע שמוקדשות לגבורה יהודית במלחמת העולם השנייה ולצבאות.

יורי שטרן: אנחנו דיברנו על כך שבאופן עצמאי יוקמו לפחות בשלוש או בארבע ערים בארץ מוזיאונים קטנים ושמוסד "יד-ושם" יאמץ אותם.

יורי שטרן: זאת אומרת, יש פה פעולה שהיא כבר הייתה צריכה להיות כתוספת.

רחל ברקאי: זה נושא שצריך לפתוח אותו ולראות איך אנחנו נותנים חסות למוזיאונים, תערוכות קבע וכו'.

יורי שטרן: האם אתם כגוף מקצועי גיבשתם תוכנית חדשה בעקבות קבלת החוק?

יורי שטרן: האם אתם הגשתם את התוכנית הזו לאישור משרד האוצר?

רחל ברקאי: אנחנו לא נדרשנו להגיש תוכנית חדשה בעקבות יישום החוק.

רחל ברקאי: הנושא הזה עלה בוועד המנהל של "יד-ושם", והפרשנות של החוק כפי שאנחנו הבנו אותה היא בדיוק הדברים שאני העלאתי כאן.

רחל ברקאי: אם הפרשנות צריכה להיות רחבה יותר, אז זה נושא לדיון.

נעמי בלומנטל: אתם כנראה מיישמים את חוק ויישמתם אותו בעבר.

נעמי בלומנטל: נכון שלשון החוק היא יבשה, אבל אנחנו מציעים שאתם תתחשבו בפנייה של חברי הכנסת יוזמי החוק לקיים דיון נפרד בשאלה מה אתם הייתם רואים כדבר הנכון לקיים אותו בבחינת ההנצחה של הפעילות שעשו אותם אנשים.

רחל ברקאי: אני העלאתי את הנושא במסגרת קבלת החוק של יום הניצחון על גרמניה הנאצית כאירוע ממלכתי.

רחל ברקאי: אנחנו הצענו שדנה למשל בנושא של גביית עדויות ססטימטית ונתנו גם עלויות סביב העניין הזה.

יורי שטרן: יושבת ראש הוועדה הציעה הצעה מאוד נכונה וכתוספת לזה אני חושב שכמה מחברי הכנסת חברי הוועדה ישמחו לבוא לישיבה הזו.

יורי שטרן: אני מציע שלישיבה הזו יוזמנו גם נציגי הארגונים, למשל, נציגי ארגון נכי מלחמת העולם השנייה ונציגי ארגון ותיקי מלחמת העולם השנייה.

יורי שטרן: יכול להיות שתגובש תוכנית וכולנו צריכים לדאוג לכך שהתוכנית הזו תקבל תקצוב בכל מיני מערכות.

נעמי בלומנטל: מהישיבה הזו אני מתרשמת כי בסך הכל יש רצון מצד כל המשרדים.

נעמי בלומנטל: אני מוכרחה לומר שאני מקבלת רושם לא טוב ממשרד הקליטה.

נעמי בלומנטל: משרד הקליטה נמצא באיזשהו צוואר בקבוק, והוא היחיד שלא לוקח ברצינות את החוק הזה.

נעמי בלומנטל: אני לא רואה היענות מצד משרד הקליטה וגם לא רצון טוב, וזה בניגוד למה שאמרה כאן השרה.

נעמי בלומנטל: אני מוכרחה לומר שהיה פה לחץ רציני ואני נעניתי לו.

נעמי בלומנטל: אנחנו קיימנו כאן ישיבה שלא מן המניין בתקופת הפגרה כדי לסייע לווטראנים וכדי שהחוק יצא לדרך.

נעמי בלומנטל: שרת הקליטה הבטיחה כאן הבטחות, ואנחנו היום רואים שדווקא במשרד הקליטה יש את צוואר הבקבוק הכי רציני שקיים לגבי החוק הזה ואני מאוד מצטערת על כך.

אורן נאמן: תרשי לי לחלוק עלייך.

חגי מן: אני לא צריך לסנגר על משרד הביטחון.

חגי מן: אתם כבר שמעתם על העבודה שהם עשו.

חגי מן: החוק נולד לראשונה בהתאחדות עולי ברית המועצות ולאחר מכן הם התנדבו למלא את הטפסים.

חגי מן: בואו לא נהיה כל כך אופטימיים.

חגי מן: התלונות ימשיכו להגיע ואנחנו מקבלים אותם בפרופורציה הנכונה.

חגי מן: משרד הביטחון נערך להתארגן בזמן קצר והוא סיפק לנו אלפי טפסים שהועברו במהירות.

חגי מן: העניין של צווארי בקבוק כמו מילוי הטפסים באינסטנציה הראשונה, אישרורם על ידי עורך דין או על ידי ראש רשות, הם המהלכים שאולי מעכבים וכתוצאה מכך אנשים מקבלים את הרושם שהעניין לא הולך.

חגי מן: לדעתי הטיפול בנושא מתקדם בצורה יוצאת מהכלל.

נעמי בלומנטל: לא הרבה פעמים שמעת כאן בוועדה מחמאות כאלה.

אורן נאמן: רשמתי לפניי את ההערות בנושא ההסברה.

אורן נאמן: אני אישית מקבל אותן, ואני מניח שהן יתקבלו גם בדרגים שמעליי.

אורן נאמן: צוואר הבקבוק המהותי, כלומר, אנשים שלא מקבלים כסף או זכויות, לא נמצא במשרד הקליטה ואני מבקש שזה יובן.

אורן נאמן: אני מבין ששאר המשרדים עושים מאמצים בעניין, אבל יש פה בעיה אמיתית ואני לא יודע על איזה משרד להטיל אותה.

אורן נאמן: יכול להיות שצריך לתגבר את ראינה בכוח אדם, אבל אני רוצה שיובהר כי העניין תלוי הרבה מאוד בהסברה.

אורן נאמן: אני חושב שצריך לתת פרסום מספק ברדיו רקע ובעיתונות הרוסית, וזה יפתור חלק מהלחץ שיש כיום על ראינה, כי המידע יועבר.

נעמי בלומנטל: דובר משרד הקליטה צריך לצאת בהודעה שתיתן תמונת מצב היכן אנחנו עומדים וזה יקל על הלחץ.

אורן נאמן: הפקק לא נמצא במשרד הקליטה כאשר מדברים על זכויות וכספים שלא מועברים.

נעמי בלומנטל: נכון, אבל אליכם פונים ומישהו צריך לענות.

נעמי בלומנטל: אנשים מרגישים מתוסכלים כי הם לא מקבלים תשובות.

יורי שטרן: אני רוצה להציע שלוש הצעות כהמלצות או כהחלטות הוועדה.

יורי שטרן: ראשית, הגיעו תלונות מאנשים שפנו למשרד הביטחון על כך שהתשובה השלילית היא לא מפורטת מספיק.

יורי שטרן: לא מציינים אלו תעודות חסרות ויש תעודות חלופיות.

יורי שטרן: יושבים פה נציגי ארגון הווטראנים שהתמחו בעניין הזה, ואני מבקש מכם להישאר לאחר הישיבה ולבדוק יחד איתם איך הדבר נעשה.

יורי שטרן: אולי כדאי להזמין את הפונים לראיון אישי במקרים כאלה.

שאול דלאל: זה נעשה בשטח.

דב תמרי: חבר הכנסת שטרן, מה שאתה מבקש נעשה באופן שוטף.

יורי שטרן: שנית, אני הבנתי שאני טעיתי בביקורת שלי לגבי משרד הביטחון.

יורי שטרן: אני עדיין חושב שההמלצה הראשונה של הוועדה יכולה להיות קריאה למשרד הביטחון לזרז כמה שאפשר את התהליך, כי כפי ששמענו כאן כל העניין מתחיל מהנקודה הזו.

נעמי בלומנטל: בסדר, את זה אנחנו נעשה בוועדה ואני סומכת על הלחץ שלנו.

נעמי בלומנטל: אני מאוד מודה לכם